21/04/2010 | Administración LocalMunicipal
A Coruña
Área de Cultura e Promoción Social
Concellalía Delegada de Mocidade, Solidaridade e Normalización Lingüística
Convocatoria de subvencións do Concello da Coruña a entidades sen fin de lucro para realizaren accións de normalización da lingua galega (exercicio 2010)

A Concellaría de Normalización Lingüística ten previsto, como actividade prioritaria para o exercicio 2010, promover e estender o uso social da lingua galega. Con esta finalidade, crea unha liña de subvencións de apoio a iniciativas normalizadoras para entidades sen ánimo de lucro. No orzamento do Concello da Coruña, consignáronse os créditos necesarios para facer efectiva a convocatoria para a concesión de subvencións dirixidas á normalización da lingua galega durante o ano 2010. Proponse a concesión destas en réxime de concorrencia competitiva, garantindo os principios de publicidade, transparencia, concorrencia, obxectividade, igualdade e non discriminación, segundo o que dispoñen a Lei 28/2003, do 17 de novembro, xeral de subvencións e o Real decreto 887/2006, do 21 de xullo, polo que se aproba o Regulamento da lei 38/2003, do 17 de novembro, xeral de subvencións.1. Lexislación.1.1. De conformidade coas competencias que lle atribúe a este concello o artigo 25 da Lei 7/1985, do 2 de abril, reguladora das bases de réxime local, e en aplicación do art.23 da Lei 38/2003, do 17 de novembro, xeral de subvencións, o Concello da Coruña convoca subvencións destinadas á realización de accións de normalización da lingua galega ao longo do ano 2010.1.2. A presente convocatoria rexerase integramente polas bases reguladoras e polas normas contidas na Ordenanza xeral de subvencións da Área de Benestar do Concello da Coruña, aprobada polo Pleno do Concello na sesión do día 11 de abril de 2005 e publicada no Boletín Oficial da Provincia do 25 de abril de 2005.1.3. Baseándose no que dispón o artigo 25 da Lei 3/1983, de normalización lingüística, en que se establece que “O Goberno galego e as corporacións locais dentro do seu ámbito fomentarán a normalización do uso do galego nas actividades mercantís, publicitarias, culturais, asociativas, deportivas e outras”, o Concello da Coruña convoca subvencións dirixidas ás entidades sen fin de lucro co fin de apoiar as súas accións de normalización da lingua galega.2. Actuacións obxecto de subvención.2.1. O obxecto desta convocatoria é a subvención, en réxime de concorrencia competitiva, de actuacións que teñan como finalidade principal promover e estender o uso social da lingua galega durante o ano 2010 (entre o 1 de xaneiro e o 31 de decembro de 2010). 2.2. Actividades subvencionables: 1. Proxectos e campañas de sensibilización e fomento da lingua galega.2. Proxectos que teñan como obxectivo dinamizar a lingua galega no ámbito de actuación de cada entidade.3. Proxectos de elaboración e difusión de materiais en lingua galega que teñan como finalidade introducir ou estender o uso da lingua galega nalgún ámbito ou espazo de uso.4. Proxectos de formación lingüística e de acollemento lingüístico.5. Plans estratéxicos de fomento da lingua galega e creación de gabinetes de normalización lingüística nas propias entidades.6. Proxectos de asesoramento lingüístico e de mellora da calidade da lingua galega.2.3. Actividades non subvencionables: 1. Proxectos cuxo contido non responda aos obxectivos da convocatoria.2. Solicitudes non presentadas debidamente no tempo e na forma que correspondan.3. Actividades e fins que sexan contrarios aos dereitos humanos (os que supoñan unha discriminación por razóns do grupo humano, sexo, lingua, cultura, relixión, ideoloxía ou condición social ou persoal). 4. Actividades lucrativas e de ensino regrado.5. Actividades que sexan ou que poidan ser obxecto doutra axuda ou subvención municipal.6. Investimentos en bens inventariables e mais todos aqueles investimentos incompatibles coa natureza da partida á que se imputa o gasto desta convocatoria.7. Alugueres dos locais da entidade e gastos correntes de funcionamento.3. Crédito orzamentario. -As subvencións financiaranse con cargo á partida número 73.334.489.00 do orzamento municipal para o exercicio 2010. – Destinaranse para este fin un máximo de trinta mil euros (30.000 €), que se distribuirán entre os proxectos presentados en función da puntuación obtida e dos límites que se sinalan nestas bases. – O crédito orzamentario é o límite do importe das axudas que se poidan conceder. – De conformidade co artigo 58 do Regulamento da lei de subvencións, en caso de que este crédito se incremente como consecuencia dunha modificación orzamentaria, esta contía adicional poderá aplicarse á concesión de subvencións sen necesidade dunha nova convocatoria. A efectividade da contía adicional, que en ningún caso excederá de 10.000 €, queda condicionada á declaración da dispoñibilidade de crédito.4. Procedemento. A concesión das subvencións efectuarase en réxime de concorrencia competitiva.5. Beneficiarios.5.1. Poderán acceder á condición de beneficiarias aquelas entidades asociativas sen ánimo de lucro sempre e cando pertenzan ao concello da Coruña e presenten proxectos que se desenvolvan total ou parcialmente no ámbito territorial do concello da Coruña.5.2. Non poderán acollerse a esta convocatoria: – As entidades con ánimo de lucro. – As asociacións que non xustificasen debidamente as axudas que recibisen en anos anteriores. – As entidades que non estean ao corrente das obrigas tributarias e da Seguridade Social.6. Importe das subvencións. As subvencións concedidas non excederán, en ningún caso, o 80% do custo total do proxecto ou da actividade para os que se solicita a subvención. Esta subvención é compatible con outras axudas doutras entidades públicas ou privadas. En ningún caso, o importe da subvención municipal poderá ser de tal contía que, en concorrencia con outros ingresos, subvencións ou axudas, supere o custo da actividade xustificada polas entidades beneficiarias.7. Órgano competente. O órgano competente para resolver estas subvencións é á concelleira delegada de Mocidade, Solidariedade e Normalización Lingüística, por delegación da Xunta de Goberno Local.8. Presentación das solicitudes. As solicitudes de subvención deberán presentarse no modelo establecido que se achega, no Rexistro Xeral do Concello da Coruña ou por calquera outro medio establecido na Lei 30/1992, do 26 de novembro, de réxime xurídico das administracións públicas e do procedemento administrativo común. O prazo para presentar estas solicitudes é dun mes, que contará desde o día seguinte ao da publicación desta convocatoria no Boletín Oficial da Provincia.9. Documentación.9.1. Documentación propia das actividades: 9.1.1. Memoria explicativa do proxecto ou da actividade, con especificación da denominación do proxecto ou da actividade, presentación da entidade e descrición das actividades de normalización lingüística desenvolvidas nos últimos tres anos, así como o percorrido desta na utilización da lingua galega a nivel interno e externo, fundamentación do proxecto ou actividade, obxectivos, actividades e actuacións concretas, avaliación, beneficiarios directos e indirectos e recursos humanos (segundo o modelo do anexo 1). 9.1.2. Orzamento de ingresos e gastos da actividade, con expresión do financiamento previsto e ao nivel de detalle que permita comprobar que todos os conceptos de gasto son subvencionables (segundo o modelo do anexo 2). 9.1.3. Certificado do/a secretario/a da entidade, co visto e prace da súa presidenta ou presidente, en que se indiquen as subvencións solicitadas e as que lle foron concedidas para a mesma actividade procedentes de calquera Administración ou ente público ou privado, nacional ou internacional (segundo o modelo do anexo 3). 9.2. Documentación relativa á entidade e á súa persoa representante: 9.2.1. Estatutos polos que se rexe a entidade.9.2.2. Certificación acreditativa dos cargos representativos e domicilio social (segundo o modelo do anexo 4). 9.2.3. Fotocopia compulsada do código de identificación fiscal (CIF), no caso de persoas xurídicas; ou do número de identificación fiscal (NIF), no caso de persoas físicas.9.2.4. Certificación do/a secretario/a, co visto e prace do/a presidente/a, acreditativa do nomeamento da persoa representante da entidade (segundo o modelo anexo 5). 9.2.5. Fotocopia compulsada do DNI ou do NIF do/a representante.9.2.6. Certificados acreditativos de que a entidade se encontra ao corrente no pago das súas obrigas tributarias co Estado e co Concello da Coruña e ao corrente nas obrigas fronte á Seguridade Social. No caso das obrigas tributarias co Estado e co Concello, os interesados poderán substituír o certificado pola autorización ao órgano concedente das subvencións para que este obteña directamente os ditos certificados.9.2.7. Declaración responsable de non estar incursos en ningún dos supostos de prohibición a que se refire o art.13 Lei 38/2003, do 17 de novembro, xeral de subvencións (segundo o modelo anexo 6). Caso de que os documentos esixidos xa estivesen en poder de calquera órgano do Concello da Coruña, os solicitantes poderán acollerse ao que establece o parágrafo f) do artigo 35 da Lei 30/1992, do 26 de novembro, de réxime xurídico das administracións públicas e do procedemento administrativo común, sempre que se fagan constar a data e o órgano ou dependencia en que foron presentados ou, no seu caso, emitidos, e cando non transcorran máis de cinco anos desde a finalización do procedemento ao que correspondan (segundo o modelo do anexo 7). As entidades solicitantes poderán, ademais de entregar os documentos normalizados sinalados como “anexos” nesta convocatoria, presentar a maiores toda aquela documentación que estimen conveniente para conseguiren unha mellor valoración das súas solicitudes. Os documentos esixidos deberán ser orixinais, copias autenticadas ou fotocopias debidamente compulsadas por: – Notario/a. – Rexistro Xeral do Concello da Coruña. – Departamento municipal en que consten os documentos orixinais. – Organismos públicos a que se refire o artigo 38.5 en relación co art.38.4 da Lei 30/1992, do 26 de novembro, de réxime xurídico das administracións públicas e do procedemento administrativo común.10. Valoración de solicitudes. Os criterios de valoración das solicitudes serán os seguintes: 10.1. Criterios cualitativos: 1. Experiencia e continuidade no desenvolvemento de actividades de normalización da lingua galega. (até 10 puntos) 2. Fundamentación do proxecto. (até 10 puntos) 3. Desenvolvemento de actividades que reforcen ou estendan o emprego da lingua galega en ámbitos en que esta estea pouco presente ou necesite un maior apoio. (até 15 puntos) 4. Desenvolvemento de actividades que fomenten o uso oral da lingua galega. (até 20 puntos) 5. Elaboración do proxecto. (até 15 puntos) 6. Difusión social do proxecto. (até 10 puntos) 7. Complementariedade do proxecto cos programas e con proxectos municipais. (até 10 puntos) 10.2. Criterios cuantitativos:  Número de persoas beneficiarias (até 10 puntos) 11. Mesa de avaliación. As solicitudes presentadas serán avaliadas por unha mesa de avaliación composta por un/unha presidente/a, dous/dúas vogais e un/unha secretario/a. Os membros da mesa de avaliación serán nomeados pola concelleira delegada de Normalización Lingüística. A proposta de resolución provisional notificaráselles ás entidades solicitantes mediante un anuncio público no taboleiro de edictos do Concello da Coruña, situado no Pazo Municipal, pza. de María Pita, 1, e no Servizo de Normalización Lingüística do Concello. Concederáselles un prazo de dez días para presentaren as alegacións que estimen oportunas. A proposta de resolución definitiva notificaráselles ás entidades solicitantes que sexan propostas como beneficiarias, na forma que establece a Lei 30/1992, do 26 de novembro, de réxime xurídico das administracións públicas e do procedemento administrativo común, para que, no prazo de dez días, comuniquen a súa aceptación.12. Reformulación de solicitudes. Cando o importe da subvención da proposta de resolución provisional sexa inferior ao que figura na solicitude presentada, poderase instar da entidade beneficiaria a reformulación da súa solicitude para axustar os compromisos e as condicións á subvención outorgable. Unha vez que a solicitude mereza, de ser o caso, a conformidade da Comisión de Valoración, remitirase o actuado ao órgano competente para que dite a resolución. En calquera caso, a reformulación de solicitudes deberá respectar o obxecto, as condicións e a finalidade da subvención, así como os criterios de valoración establecidos con respecto ás solicitudes.13. Resolución. O acordo de resolución da convocatoria incluirá unha relación ordenada de todas as solicitudes que, cumprindo coas condicións administrativas e técnicas establecidas nas bases reguladoras para adquiriren a condición de beneficiarias, non sexan estimadas por se pasar a contía máxima do crédito fixado na convocatoria, con indicación da puntuación outorgada a cada unha delas en función dos criterios de valoración recollidos nesta. Se algunha entidade beneficiaria renuncia á subvención, o órgano concedente acordará, sen necesidade de realizar unha nova convocatoria, a concesión da subvención á entidade ou ás entidades solicitantes seguintes a aquela en orde de puntuación, sempre que coas renuncias existentes se liberase crédito suficiente.14. Prazo de resolución e recursos. O prazo máximo de resolución e notificación da concesión das subvencións é de 6 meses, que contarán a partir da data de finalización do prazo para presentar as solicitudes. O período utilizado para a corrección de erros, achega de documentos e reformulación de solicitudes interromperá o dito prazo, ao abeiro do que dispón o artigo 42.5 da Lei 30/1992, do 26 de novembro, de réxime xurídico das administracións públicas e do procedemento administrativo común. Caso de que venza o prazo sen ter notificación da resolución, entenderase desestimada a solicitude. A resolución do procedemento porá fin á vía administrativa e contra ela poderase interpor un recurso contencioso-administrativo no prazo de dous meses, ou ben, previamente, con carácter potestativo, o recurso de reposición no prazo dun mes. Ambos os prazos contarán desde o día seguinte ao da notificación da resolución.15. Obrigas das entidades beneficiarias. As entidades beneficiarias das subvencións quedarán obrigadas a: a) Realizaren o proxecto ou a actividade que fundamenta a concesión da subvención e cumpriren todas as estipulacións recollidas nestas bases e no marco xurídico definido na Lei 38/2003, do 17 de novembro, xeral de subvencións. b) Acreditaren ante o Concello da Coruña a realización da actividade, así como o cumprimento dos requisitos ou das condicións que determinan a concesión da subvención, achegando toda a documentación e material gráfico necesarios para tal xustificación. c) Sometérense ao seguimento, control e comprobación de execución das actividades obxecto da subvención e disporen, en todo caso, dos estados contables que garantan unha correcta comprobación que estime procedente levar a cabo a Concellaría de Normalización, segundo o que dispón o art.46 da Lei 38/2003, do 17 de novembro, xeral de subvencións. d) Introduciren en todo o material de divulgación das actividades obxecto desta axuda a referencia de que as actividades están subvencionadas pola Concellaría de Mocidade, Solidariedade e Normalización Lingüística, incluíndo a súa imaxe coroporativa; así como realizaren todo este material en lingua galega. A revisión da calidade lingüística estará coordinada polo Servizo de Normalización Lingüística do Concello da Coruña. e) Responderen legalmente da veracidade dos datos expostos na solicitude e na documentación presentada. f) Comunicaren calquera eventualidade na programación, no desenvolvemento ou na finalización da actividade subvencionada no momento en que esta se produza, se for o caso. g) Asumiren as responsabilidades que poidan derivar da realización dos programas e das actividades. h) Solicitaren e disporen dos permisos e das autorizacións necesarios para o desenvolvemento das actividades.16. Xustificación. A documentación acreditativa da xustificación da subvención deberá presentarse no Rexistro Xeral do Concello, con destino ao Servizo de Normalización Lingüística no prazo dun mes, que contará desde que finalice o prazo para realizar a actividade. En caso de actividades finalizadas con anterioridade á recepción da notificación da resolución definitiva de concesión, o prazo dun mes contará a partir do día seguinte ao da recepción da dita notificación. A documentación que deben achegar as entidades beneficiarias para os efectos de xustificaren a subvención é a seguinte: a) Impreso de solicitude de xustificación, que será único para unha ou varias subvencións concedidas á mesma entidade para distintas actividades dunha mesma convocatoria (segundo o modelo anexo X1). b) Memoria explicativa da realización da actividade ou proxecto e grao de cumprimento de obxectivos (segundo o modelo anexo X2). c) Balance de ingresos e gastos realizados con motivo da actividade subvencionada, de forma que se poida comprobar a concordancia co orzamento inicial presentado (segundo o modelo anexo X3). d) No seu caso, cadro de desviacións do balance con respecto ao orzamento inicial (segundo o modelo anexo X4) e informe explicativo das desviacións (segundo o modelo anexo X5). e) Certificación do/a secretario/a da entidade, en que conste o visto e prace do/a presidente/a, acerca das subvencións e dos demais ingresos xerados con motivo da actividade subvencionada, con independencia do seu reflexo no balance (segundo o modelo anexo X6). f) Relación clasificada e detallada dos gastos da actividade, en que se indiquen o acredor, o número de documento, a data de emisión, o importe, o concepto e a data de pagamento (segundo o modelo anexo X7). g) Facturas e demais documentos de valor probatorio equivalente con validez no tráfico xurídico mercantil ou con eficacia administrativa, polo conxunto da actividade ou proxecto subvencionado, aínda cando o importe da subvención municipal sexa inferior ao orzamento inicial presentado. Os xustificantes orixinais de gastos marcaranse cun selo, e neles reflectirase a subvención para cuxa xustificación foron presentados e se o importe do xustificante se imputa total ou parcialmente á subvención. h) Nóminas, boletíns de cotización á Seguridade Social (documentos TC1, TC2 ou os que os substitúan regulamentariamente) e documentos de ingreso en Facenda das retencións practicadas en concepto de IRPF, en caso de que a subvención outorgada ou parte dela teña destino ao pago de persoas físicas que presten servizos retribuídos, pago de premios ou pago de axudas de custo. i) Os tres orzamentos que, en aplicación do artigo 31.3 da Lei xeral de subvencións, debe solicitar o beneficiario cando o importe do gasto subvencionable supere a contía de 30.000 euros, no suposto de custo por execución de obra; ou de 12.000 euros, no caso de subministración de bens de equipo ou prestación de servizos. k) Acreditación do pagamento efectivo de cada un dos gastos. Considérase gasto realizado o que foi efectivamente pagado con anterioridade á finalización do período de xustificación e deberá acreditarse o pagamento a través da conformidade do contratista ou provedor na factura correspondente ou mediante os xustificantes de pagamentos axeitados. Os documentos esixidos deberán de ser orixinais. Porén, admitiranse copias autenticadas e fotocopias debidamente compulsadas por: – Notario/a. – Rexistro Xeral do Concello da Coruña. – Departamento Municipal en que consten os documentos orixinais. – Organismos públicos a que se refire o artigo 38.5 en relación co 38.4 da Lei 30/1992, do 26 de novembro, de réxime xurídico das administracións públicas e do procedemento administrativo común. A Coruña, 24 de febreiro de 2010. A concelleira delegada de Mocidade, Normalización e Solidariedade, por delegación da Xunta de Goberno Local A Coruña, 24 de febreiro de 2010. Asdo.: Ermitas Valencia Romar